หุ้นปิดลบ 3.03 จุด เผชิญแรงขายทำกำไร
สัปดาห์หน้าลุ้นเม็ดเงินไหลเข้าจากงาน "มหกรรมการลงทุน SET in the city"วันที่ 14-17 พ.ย.นี้
8 พ.ย. 2562

สัปดาห์หน้าลุ้นเม็ดเงินไหลเข้าจากงาน "มหกรรมการลงทุน SET in the city"วันที่ 14-17 พ.ย.นี้
หุ้นไทย วันที่ 8 พ.ย.62 ปิดตลาดที่ระดับ 1,637.85 จุด ลดลง 3.03 จุด (-0.18%) มูลค่าการซื้อขาย 50,306.16 ล้านบาท 
นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.เคที ซีมิโก้ กล่าวว่า ตลาดหุ้นไทยปรับตัวลงในทิศทางเดียวกับตลาดหุ้นเอเชียส่วนใหญ่จากแรงขายทำกำไร หลังปรับตัวขึ้นไปแรง ด้านตลาดในยุโรปติดลบราว 0.3% เช่นเดียวกับดาวโจนส์ฟิวเจอร์ส นอกจากนี้ อัตราผลตอบแทนพันธบัตรสหรัฐฯ (บอนด์ยิลด์) เป็นบวก และเงินดอลลาร์สหรัฐฯก็แข็งค่าขึ้น ทำให้ตลาดเกิดใหม่ มีแรงขายเข้ามา
ขณะที่ผลประกอบการของบริษัทจดทะเบียนที่ประกาศออกมาก็ยังไม่ได้ดีเท่าใดนัก แต่ตลาดฯยังมีปัจจัยวกจาก MSCI เพิ่มหุ้นไทยเข้าไปในการคำนวนดัชนี แต่ก็น่าจะมีผลในปลายเดือน ดังนั้น ตลาดฯจึงเป็นลักษณะของการปรับฐานชั่วคราว
อย่างไรก็ดี ยังจะต้องติดตามการเจรจาการค้าระหว่างสหรัฐและจีนเรื่องความชัดเจนการลงนามข้อตกลงการค้า และการทยอยประกาศผลประกอบการของบริษัทจดทะเบียนต่อไป รวมถึงงาน SET in the city 2019 ที่จะมีขึ้นในวันที่ 14-17 พ.ย.นี้ คาดหวังว่าจะทำให้มีเม็ดเงินไหลเข้ามาในตลาดฯ ส่วนต่างประเทศก็ให้ติดตามตัวเลขจีดีพี งวดไตรมาส 3/62 ของยุโรป
แนวโน้มการลงทุนในสัปดาห์หน้า นายถนอมศักดิ์ กล่าวว่า ตลาดฯคงจะยังอยู่ในลักษณะแกว่งตัว โดยให้กรอบไว้ที่ 1,620-1,660 จุด โดยนักลงทุนคงจะเลือกเล่นหุ้นเป็นรายตัวไป
5 หลักทรัพย์ที่มีมูลค่าการซื้อขายสูงสุด 
PTT มูลค่าการซื้อขาย 3,022.31 ล้านบาท ปิดที่ 45.50 บาท ลดลง 0.50 บาท 
PTTGC มูลค่าการซื้อขาย 1,578.80 ล้านบาท ปิดที่ 55.50 บาท ลดลง 0.75 บาท
KBANK มูลค่าการซื้อขาย 1,412.24 ล้านบาท ปิดที่ 152.50 บาท เพิ่มขึ้น 1.50 บาท
GPSC มูลค่าการซื้อขาย 1,297.29 ล้านบาท ปิดที่ 83.50 บาท เพิ่มขึ้น 1.50 บาท
SCC มูลค่าการซื้อขาย 1,283.91 ล้านบาท ปิดที่ 393.00 บาท เพิ่มขึ้น 1.00 บาท